### NN 72/2020 (24.6.2020.), Odluka Agencije za elektroničke medije klasa: 612-12/10-02/0046, urbroj: 567-06-20-28 od 18. lipnja 2020.

Agencija za elektroničke medije

1411

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća, te Damir Bučević, Vanja Gavran, Katija Kušec, Anita Malenica i Davor Marić, kao članovi Vijeća, u postupku nad radom nakladnika – TV ISTRA d.o.o., Pazin, na temelju članka 76. stavka 1. točke 2. Zakona o elektroničkim medijima (»Narodne novine« broj 153/09, 84/11, 94/13 i 136/13) na 25-20 sjednici održanoj 18. lipnja 2020., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge televizije na području digitalne regije D5 – Primorsko-goranska, Istarska i dio Ličko-senjske županije, nakladniku televizije – trgovačkom društvu TV ISTRA d.o.o., Pazin, Trg Pod Lipom 1, OIB: 14731276098.

II. Ugovor Br. T-001/11 od 7. veljače 2011. o koncesiji za obavljanje djelatnosti televizije na području digitalne regije D5 – Primorsko-goranska, Istarska i dio Ličko-senjske županije te Ugovor o izmjenama i dopunama ugovora o koncesiji za obavljanje djelatnosti televizije na području digitalne regije D5 – Primorsko-goranska, Istarska i dio Ličko-senjske županije Br. T-001/11 od 29. rujna 2013. prestaju važiti danom izvršnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (dalje: ZEM), Vijeće za elektroničke medije (dalje: Vijeće) na 57-10 sjednici održanoj 10. prosinca 2010., a na temelju provedenog Javnog natječaja broj 07/10 za davanje koncesija za obavljanje djelatnosti pružanja medijske usluge televizije (»Narodne novine«, broj 112 od 29. rujna 2010.) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije na području digitalne regije D5 – Primorsko-goranska, Istarska i dio Ličko-senjske županije, trgovačkom društvu TV ISTRA d.o.o. Pazin (dalje: nakladnik). Koncesija je dana na rok od 12 godina.

Po donošenju odluke nakladnik je obavio tehnički pregled te su sukladno odredbama ZEM-a, Agencija za elektroničke medije (dalje: Agencija), Hrvatska regulatorna agencija za mrežne djelatnosti (dalje: HAKOM) te nakladnik sklopili Ugovor o koncesiji za obavljanje djelatnosti televizije na području digitalne regije D5 – Primorsko-goranska, Istarska i dio Ličko-senjske županije.

Agencija je 25. svibnja 2020. zaprimila dopis trgovačkog društva Odašiljači i veze d.o.o. (Ur. broj: 590582 MT) koji je operater multipleksa u kojem program emitira nakladnik TV ISTRA d.o.o. U navedenom dopisu se u bitnome navodi kako će Odašiljači i veze d.o.o. u subotu 6. lipnja 2020. u 16:00 sati prestati pružati uslugu odašiljanja televizijskog programa nakladnika TV ISTRA d.o.o., u multipleksu D regija D5 zbog neplaćanja i nemogućnosti naplate putem instrumenata osiguranja plaćanja. Ujedno ističu kako dospjeli dug iznosi 536.656,01 kn na dan 25. svibnja 2020. te je više puta dužnik pozivan na podmirenje navedenog duga, ali bez uspjeha.

Agencija je dana 5. lipnja 2020. zaprimila dopis nakladnika TV ISTRA d.o.o. (UR.br.: 116/2020) u kojem se navodi kako TV ISTRA d.o.o. prekida terestrijalno emitiranje programa s danom 5. lipnja 2020.

Agencija je 9. lipnja 2020. nakladniku TV ISTRA d.o.o. uputila zahtjev za očitovanje, klasa: 612-12/10-02/0046, urbroj: 567-06-20-26 od 8. lipnja 2020. U navedenom zahtjevu od nakladnika traži očitovanje o prestanku emitiranja programa, upozorava ga se o posljedicama prestanka emitiranja programa duljem od 48 sati (čl. 76. st. 1. toč. 2. ZEM-a kao i čl. 10. toč. 2. Ugovora Br. T-001/11) te se traži očitovanje o mogućem odustajanju od koncesije, a sve u roku od sedam dana od dana zaprimanja dopisa.

Agencija je 16. lipnja 2020. zaprimila dopis nakladnika TV ISTRA d.o.o. (broj 116-1/2020) kojim se očituje na dopis Agencije od 8. lipnja 2020. Nakladnik TV ISTRA d.o.o. u bitnom se očituje kako slijedi:

»Činjenica da smo zadnjih dvije godine učestalo dobivali pritužbe gledatelja da u pojedinim dijelovima D5 regije nisu u mogućnosti pratiti naš program, dovela je do značajnog smanjenja naših prihoda. Kao odgovor na navedenu situaciju početkom 2020. godine uložili smo nekoliko stotina tisuća eura u opremu televizije kako bi modernizirali televiziju s idejom da prelaskom na moderniji digitalni signal omogućimo većem broju gledatelja nesmetano praćenje našeg programa, što bi direktno utjecalo i na naše prihode. Napominjemo da je društvo Odašiljači i veze d.o.o. bilo upoznato s ovom činjenicom te da ništa nije poduzimalo sve ove godine, iako je regularno naplaćivan puni iznos računa. Štoviše odbili su naš zahtjev za prelazak na digitalni signal do podmirenja ukupnog dugovanja. Već duži vremenski period pokušavamo se dogovoriti oko rješavanja dugovanja koje naše društvo ima prema OiV. Niti u jednom trenutku nije bilo sporno podmirenje duga, no molili smo za razumijevanje i predlagali otplatni plan sukladno našim financijskim mogućnostima, sve kako bismo nastavili s modernizacijom TV lstre na zadovoljstvo svih nas. Međutim, kruti stav društva Odašiljači i veze d.o.o. u tome nas je onemogućio i uvjetovao nas jednokratnim podmirenjem cjelokupnog dugovanja. Mišljenja smo da je TV Istra oštećena odlukom Odašiljača i veza da nisu spremni na tranziciju na modernu opremu i emitiranje programa zbog otvorenog dugovanja čime nam je onemogućen razvoj i povećanje prihoda koji bi omogućili rješavanje svih obveza. Zadnjim dopisom od 07. svibnja 2020. godine, društvo Odašiljači i veze d.o.o. odbilo je sva naša moguća i predložena rješenja te zaključilo kako im ništa od predloženoga nije prihvatljivo. Jedina mogućnost TV lstre d.o.o. u tom trenutku bila je odustajanje od terestrijalnog emitiranja programa i nastavak emitiranja programa putem kablovskih operatera. Uzimajući u obzir cjelokupnu situaciju sa lokalnim televizijama u Republici Hrvatskoj, razvidno je kako velika većina lokalnih televizija ima financijskih poteškoća, no ne možemo se oteti dojmu kako jedino TV Istra nailazi na nerazumijevanja i nemogućnosti dogovora. Zaključno, napominjemo kako se nismo odrekli koncesije nego smo uslijed svih pritisaka i nemogućnosti dogovora sa društvom Odašiljači i veze d.o.o. prekinuli terestrijalno emitiranje te se okrenuli, kako smo i na početku naveli, kablovskim operaterima do trenutka kada financijska situacija bude omogućavala da podmirimo zaostali dug prema društvu Odašiljači i veze d.o.o., dok ćemo svoja prava, ukoliko to bude potrebno, zaštiti na sudovima u RH i Europskoj uniji.«

Odredba članka 76. stavka. 1. točke 2. ZEM-a propisuje kako će Vijeće donijeti odluku o privremenom ili trajnom oduzimanju koncesije ili dopuštenja pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati.

Nadalje, sadržajno identično propisuje i Ugovor Br. T-001/11 od 7. veljače 2011. o koncesiji za obavljanje djelatnosti televizije na području digitalne regije D5 – Primorsko-goranska, Istarska i dio Ličko-senjske županije u članku 10. točki 2.

Vijeće je na temelju priznanja samog nakladnika TV ISTRA d.o.o. kao i na temelju dopisa trgovačkog društva Odašiljači i veze d.o.o. utvrdilo kako je nakladnik TV ISTRA d.o.o. prekinuo ostvarivati koncesiju u vremenskom razdoblju duljem od 48 sati. Navodi nakladnika kako se on time ne odriče koncesije nisu pravno relevantni budući da koncesija prestaje temeljem samog Zakona i to kada prekid ostvarivanja koncesije bude dulji od 48 sati. Također, navodi nakladnika kako on koncesiju nastavlja ostvarivati pružanjem usluge putem kablovskih operatera nemaju pravno utemeljenje. Iz samog ZEM-a i naprijed spomenutog Ugovora jasno proizlazi kako se ostvarivanje koncesije vrši emitiranjem televizijskog signala u digitalnog multipleksu, tzv. »free to air« emitiranje, koje je besplatno, za razliku od emitiranja putem kabela ili drugih dopuštenih oblika, koje je naplatno i vrši se u sklopu ponude programa operatera kablovske, IP i internet televizije (navedeno je regulirano u članku 79. ZEM-a).

Kako je na neosporan način utvrđeno da je nakladnik prestao ostvarivati koncesiju u vremenskom razdoblju duljem od 48 sati odlučeno je kao u izreci ove odluke to jest Vijeće je donijelo odluku o trajnom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Rijeci u roku od 30 dana od dana primitka odluke. Tužba se predaje ili šalje neposredno Upravnom sudu u Rijeci, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0046

Urbroj: 567-06-20-28

Zagreb, 18. lipnja 2020.

Agencija za elektroničke medije
 Vijeće za elektroničke medije
 Ravnatelj Agencije
 Predsjednik Vijeća
 Josip Popovac, v. r.